Den person, der blev fundet i havnen i Aalborg tirsdag omkring klokken halv et, er nu identificeret som Nikolaj Broberg Winther. Det er den 20-årige mands familie, der har identificeret ham. Det fortæller vagtchef ved Nordjyllands Politi, Åge Pedersen. Onsdag skal der gennemføres et ligsyn, men intet tyder på, at der er sket noget kriminelt i forbindelse med dødsfaldet. - Han havde jo sin tegnebog og sin mobiltelefon på sig, så det er der ikke noget, der tyder på, siger Åge Pedersen. Nikolaj Broberg Winther forsvandt lørdag morgen. Han blev sidst set klokken 04.00 i Jomfru Ane Gade, hvor han var til en julefrokost med sin arbejdsplads. Den afdødes familie har i flere dage søgt efter ham, og politiet har assisteret med blandt andet hundepatruljer. Tirsdag blev der tilkaldt en helikopter, en båd og dykkere til at assistere politiets eftersøgning, og det viste sig at føre til fundet af den 20-årige.

Referat:
Det er nu endelig bekræftet, at det er liget af den 20-årige Nikolaj Broberg Winther, der er fundet i Aalborg Havn tirsdag.